**UTLEIEREGLEMENT FOR IDRETTSARRANGEMENTER I FOLKEHALLENE**

**Leiebetingelser:**

Avklaring av tidsrom og areal nødvendig for gjennomføringen av arrangementet skal være avtalt separat fra dette reglementet, sammen med betingelser for eventuell leiepris. Det skal også være avtalt hvem som står som formell arrangør.

Som standard inngår:

•  Ordinær bemanning i hallen

•  Ordinær rengjøring av hallen

•  Profilering via hallens hjemmesider

•  Mulighet for håndtering av billettsalg via web og terminaler

•  Dekning av energiutgifter som ved normal drift

Forutsigbarhet i publikumstilbudet er en nøkkelfaktor for å generere inntekter til den daglige driften av hallen. For å begrense ulempene for brukere av det åpne tilbudet for publikum, vil utleie til stevner der arrangementet forskyver publikumstid utgjøre maksimalt inntil 5 lørdager og 3 søndager pr idrettsflate pr sesong.

For store idrettsarrangementer skrives egen leiekontrakt, og Folkehallene kan vurdere å gå inn som medarrangør. Prinsippet vil i slike tilfeller være at en deler på risiko og mulighetene for inntjening ut fra den enkelte medarrangørs kostnadsberegnede innsats.

Ordinær bemanning i hallen:

Folkehallene er normalt bemannet med 1 person på vakt til enhver tid innenfor ordinære åpningstider.

Ansvarsdeling mellom arrangør og Folkehallene.

Billettinntekter:

Dersom det er avtalt en deling av billettinntekter, forutsettes bruk av Folkehallenes billettsystem og at billettkontroll ivaretas i felleskap.

Renhold:

Normalt renhold av gulv og overflater utføres av Folkehallene. Det forutsettes at arrangør muliggjør et slikt renhold og rydder alt etter seg. Arrangør kan selvsagt bestille inn ekstra renhold. Må Folkehallene foreta opprydding på vegne av arrangør, vil Folkehallene forbeholde seg retten til å sende faktura på dette arbeidet.

Teknisk personell:

I utgangspunktet skal kun Folkehallenes eget personell benyttes. I tilfeller hvor arrangør ønsker å benytte eget personell, må det dokumenteres overfor Folkehallene at disse har den tilstrekkelige kompetanse og ferdighet som kreves (for eksempel til tidtakersystemet og informasjon på storskjermer).

Arrangør har videre mulighet til å stille med eget teknisk personell dersom dette er en forutsetning fra en nasjonal eller internasjonal arrangør / Norsk særforbund.

Teknisk tilrettelegging

Ved publikumsarrangementer som enkeltstående norgesmesterskap og internasjonale mesterskap, vil det kunne tilbys ekstra tilrettelegging uten kostnader for arrangør.

Funksjonærer og støtteapparat

Utøvere, funksjonærer og støtteapparat har fri entré i avtalt tidsrom for avvikling. Det forutsettes at deltakerliste kan fremvises og at disse har egen identifikator som badge, bånd etc.

Parkering

Arrangør er ansvarlig for en smidig og trygg gjennomføring av parkering.

Forventes stor publikumstilstrømning er det et krav at arrangør stiller med egne parkeringsvakter.

Ved slike arrangementer vil Folkehallene være behjelpelig med rådgivning for å finne hensiktsmessige løsninger på trafikk og parkeringsavvikling.

Parkering ved Sørmarka Arenaer er avgiftsbelagt og underlagt Stavanger Parkering. P-plassen forbeholdt eget personell kan til en viss grad benyttes (3 plasser). Parkering ved Sandneshallen og Randaberg Arena er avgiftsfri.

Bruk av møterom

Arrangører kan benytte møterom i hallen under stevner, dersom disse er booket og bekreftet i svaret på søknaden.

Gjennomføringsansvar

Med mindre annet er avtalt har Folkehallene intet økonomisk eller juridisk ansvar i forbindelse med gjennomføringen av arrangementet.

Innleie av ekstra personell fra Folkehallene

Arrangør kan leie inn ekstra personell fra Folkehallene i henhold til gjeldende prisliste. Denne oversendes på forespørsel.

Sponsor/Reklamerettigheter

Arrangør kan synliggjøre sine sponsorer gjennom plakater, stands, på egne billetter, flyveblader og på storskjerm. Det forutsettes at Folkehallenes faste sponsorer synliggjøres også når hallen er utleid til arrangement.

Dersom arrangør pga. egne medierettigheter, ønsker å tildekke disse for synliggjøring av egne sponsorer, må dette tas opp med Folkehallene.

Arrangør må i slike tilfeller selv sørge for tildekking og fjerning av tildekking av aktuell reklame og produktplassering. Eventuelle skader påført reklameoppsett erstattes av arrangør

Eventuelle framstøt mot felles sponsorer avtales spesifikt på forhånd.

All reklame må være tilpasset Norges Idrettsforbunds (NIF) til enhver tid gjeldende regelverk, samt retningslinjer for markedsføring rettet mot barn og unge i idretten (NIF). For øvrig gjelder regler gitt i markedsføringsloven.

Forsikring

Folkehallene har alminnelig huseierforsikring.

Arrangør er selv ansvarlig for at det foreligger nødvendige arrangementsrelaterte forsikringer.

Arrangør må selv dekke alle nødvendige forsikringer for tyveri og skade på eget gods, og for skade på tredjemanns person eller eiendom, herunder også på Folkehallene sin eiendom.

Brannforskrifter

Arrangører forpliktet til å sette seg inn i brannforskriften. Ved en eventuell nødsituasjon er arrangør ansvarlig for evakuering av deltakere, funksjonærer og støtteapparat.

Brannforskriftene skal overholdes. Dette forutsetter bl.a. at rømningsveiene holdes fri og overholdelse av sikkerhetskrav ved bruk av spesielle effekter.

Forbehold om omgjøring/Force majeure

Dersom spesielle forhold som ligger utenfor Folkehalleneskontroll skulle oppstå (force majeure), forbeholder Folkehallene seg å gjøre nødvendige endringer.

Skade, mislighold

Arrangør er ansvarlig for at leiebetingelsene overholdes. Dersom lokaler, inventar eller utstyr påføres skade som skyldes feil bruk, uautorisert bruk eller regelrett skadeverk, stilles arrangør til ansvar med mindre den som forvoldte skaden tar på seg ansvaret. Skade skal erstattes. Dersom arrangør ikke overholder reglene, kan Folkehallene trekke inn depositum og utestenge arrangør og ansvarlig kontaktperson for kortere eller lengre tid. Folkehallene må underrette arrangør skriftlig om krav om erstatning, tilbakeholdelse av depositum eller utestenging innen tre uker etter at arrangementet har funnet sted.

Kansellering

Dersom arrangør kansellerer arrangementet med mindre enn 3 ukers varsel vil en motta et gebyr på kr 3000,- for indre flate og kr 3000,- for friidrettsområdene. Kr 5000,- for hele hallen.

Betalingsbetingelser

Faktura for eventuelle ytelser / inntekter til Folkehallene forfaller til betaling 3 uker etter gjennomført arrangement.